৩৩. ‘বাংলাদেশ চলচ্চিত্র সংসদ’ অনেক দিন থেকেই ‘চলচ্চিত্র সংসদ ফেডারেশনে’র কথা ভাবছিল। একক প্রচেষ্টায় যা সম্ভব নয় সবকটি চলচ্চিত্র সংসদের সম্মিলিত চেষ্টায় তা হয়তো বাস্তবায়িত হতেও পারে – এই ভাবনায়। বাংলাদেশ চলচ্চিত্র সংসদই এ ব্যাপারে উদ্যোক্তা হয়ে অগ্রণীর ভূমিকা গ্রহণ করে। ১৯৭৩-এর শেষাশেষি প্রতিষ্ঠিত হয় ‘বাংলাদেশ চলচ্চিত্র সংসদ ফেডারেশন’। ফেডারেশনের কাছ থেকে আমাদের প্রত্যাশা অনেক এবং আমরা আশা করবো, চলচ্চিত্র সংসদ আন্দোলনের যথার্থতায় ফেডারেশন তার পরিপূর্ণ দায়িত্ব পালন করবে।